রবিবার প্রতিবাদে পথে ওয়েবকুপা, সোমবার ছাত্র ধর্মঘটের ডাক SFI-র

কলকাতা: ছাত্রভোটের দাবি নিয়ে শনিবার দিনভর উত্তপ্ত যাদবপুর বিশ্ববিদ্যালয় (Jadavpur University)। ওয়েবকুপারের বার্ষিক সাধারণ সভায় গিয়ে পড়ুয়াদের বিক্ষোভের মুখে পড়লেন রাজ্যের শিক্ষামন্ত্রী ব্রাত্য বসু (Bratya Basu)। উপাচার্য ভাস্কর গুপ্তকে হেনস্থার অভিযোগ উঠেছে। আহত হয়েছেন পড়ুয়াও। দিন গড়িয়ে রাত হয়েছে এখনও অশান্তি অব্যাহত। পড়ুয়াদের উপর হামলা চালিয়েছেন শিক্ষামন্ত্রী ব্রাত্য বসু এবং তাঁর সঙ্গীরা। এই অভিযোগ তুলে আগামী সোমবার রাজ্যের সব কলেজ, বিশ্ববিদ্যালয়ে ধর্মঘটের ডাক দিল সিপিএমের ছাত্র সংগঠন এসএফআই (SFI Student Strike)। শিক্ষামন্ত্রী এবং অন্য অধ্যাপকদের উপর হামলার প্রতিবাদ করে রবিবার প্রতিবাদ কর্মসূচির ডাক দিল তৃণমূল (TMC Student Strike) প্রভাবিত অধ্যাপক সংগঠন ওয়েবকুপা।

ওয়েবকুপারের বার্ষিক সাধারণ সভায় গিয়ে পড়ুয়াদের বিক্ষোভের মুখে পড়লেন রাজ্যের শিক্ষামন্ত্রী ব্রাত্য বসু (Bratya Basu)। ওয়েবকুপার সদস্য ওমপ্রকাশ মিশ্রকেও হেনস্থার অভিযোগ উঠেছে বিক্ষোভরত ছাত্রদের বিরুদ্ধে। এক মহিলা অধ্যাপকের শাড়ি ছেঁড়ার অভিযোগও উঠেছে। ঘটনার পর আহতদের দেখতে কেপিসি হাসপাতালে গিয়েছিলেন উপাচার্য ভাস্কর গুপ্ত। অভিযোগ, সেখানেই তাঁকে কয়েক জন হেনস্থা করেন। তাঁর পাঞ্জাবিও টানাটানিতে ছেঁড়া হয়েছে। শিক্ষামন্ত্রী এবং অন্য অধ্যাপকদের উপর হামলার ঘটনায় নিন্দা করে তৃণমূল। রবিবার প্রতিবাদ কর্মসূচির ডাক দিল তৃণমূল প্রভাবিত অধ্যাপক সংগঠন ওয়েবকুপা। রবিবার দুপুর ২টোয় যাদবপুর এইটবি বাসস্ট্যান্ডে এই প্রতিবাদ কর্মসূচি হবে।

আরও পড়ুন: উপাচার্যকেও হেনস্থা, যাদবপুর বিশ্ববিদ্যালয়ের ভিতরে লাগল আগুন

এসএফআই-এর অভিযোগ, তৃণমূলের ছাত্র নেতাদের বাধা ঘিরে বচসা ও অশান্তির পরিস্থিতি তৈরি হয়। যার জেরে আহত হয় তাদের বেশ কয়েকজন সদস্য। পড়ুয়াদের উপর হামলা ঘটনার প্রতিবাদ জানিয়ে পাল্টা পথে নামতে চলেছে এসএফআই। সোমবার ধর্মঘটের আগে রবিবারও রাজ্যজুড়ে একযোগে আন্দোলন-প্রতিবাদের ডাক দিয়েছে তারা। আগামিকাল সুলেখা মোড় থেকে যাদবপুর থানা পর্যন্ত চলবে প্রতিবাদ মিছিল।

অন্য খবর দেখুন